लुटेरा दूल्हा! झूठ बोलकर की शादी, दो हफ्ते बाद कैश और गहने लेकर फरार, अब तक 21 लड़कियों को बनाया शिकार  
दिल्ली पुलिस ने हरिद्वार से किया गिरफ्तार
अब तक 21 लड़कियों को बना चुका शिकार
शादीशुदा है आरोपी, सात साल की बेटी भी है
दिल्ली पुलिस की स्पेशल सेल के डीसीपी प्रमोद कुशवाहा के मुताबिक गिरफ्तार आरोपी 32 साल का अभिषेक वशिष्ठ उर्फ अभिनव शर्मा उर्फ अभी है, जिसे 22 दिसंबर को हरिद्वार से पकड़ा गया. अभिषेक मूलरूप से हरियाणा के कुरुक्षेत्र का रहने वाला है. अभिषेक ने मेट्रोमोनियल वेबसाइट्स पर अलग-अलग फर्जी आईडी से अपना प्रोफाइल बना रखा था, जिसमें वह बताता था कि वो बड़े मीडिया हाउस का मालिक है.
इसके साथ ही उसने बताया था कि वह सालाना 25 से 30 लाख रुपए कमाता है और उसके माता पिता की पहले ही मौत हो चुकी है, वह परिवार में अकेला है. इन प्रोफाइल के जरिए वह लड़कियों से शादी के लिए संपर्क करता फिर उनसे किसी न किसी बहाने से पैसे ठग लेता था.
साल 2018 में उसने दिल्ली के बाराखंभा इलाके की एक लड़की को झांसे में लेकर उससे शादी कर ली. फिर 2 हफ्ते उसके साथ रहा और महिला का कैश और गहने लेकर फरार हो गया. साल 2012 में वो आचार्य अतुल जी महाराज बनकर एक चैनल के ज्योतिष का कार्यक्रम करने लगा लेकिन उसकी ठगी का पता चलने पर उसे निकाल दिया गया. साल 2016 में उसे चंडीगढ़ में ठगी के आरोप में गिरफ्तार किया गया. वहां वह एक संपत्ति का सौदा कर रहा था
आरोपी ने कुरुक्षेत्र यूनिवर्सिटी से मास कॉम की डिग्री ली है. वह कई चैनलों में रिपोर्टर रहने का दावा करता है. 2002 में उसकी शादी हुई थी और 7 साल की बेटी भी है लेकिन वो परिवार से नहीं मिलता. वह अपने माता-पिता से भी अलग रहता है.